text: Sønderborg-borgmester får el-bil
  13 maj 2014 kl. 09.38
  Sønderborg Kommune har fået fem nye elbiler i en tredje, forbedret generation af bilerne. Den ene af bilerne vil primært være til borgmesterens og byrådets rådighed.
  De fire andre kommunale elbiler placeres ved Sønderborg Rådhus og administrationen i Gråsten.
  Elbilerne skal primært anvendes til småture inden for kommunegrænsen, dvs. interne møder, hvor der er brug for transport mellem kommunale afdelinger, forvaltninger eller institutioner.
  - At vi også er med til at teste tredje generation af elbilerne med støtte fra Energistyrelsen understreger vores status som grøn frontløber-kommune. Elbilerne bliver hele tiden bedre, og det bliver spændende at se, hvor velkørende næste generation er, siger borgmester Erik Lauritzen.
  Støtteordningen fra Energistyrelsen fungerer på den måde, at man får 25.000 kr. for hver elbil, der indkøbes.
  Elbil-partnerskabet i Sønderborg består af ProjectZero, Sønderborg Kommune og en række private virksomheder i kommunen. Man kan bl.a. se biler fra Danfoss, Sønderborg Forsyning, SE og Post Danmark køre rundt i elbiler i Sønderborg-området.
  